കോണ്ഗ്രസില് കൂടിയാലോചനകള് നടത്താറുണ്ട്: സുധീരനെ തള്ളി സുധാകരന് തിരുവനന്തപുരം: കോണ്ഗ്രസില് കൂടിയാലോചനകള് ഇല്ലെന്ന് ചൂണ്ടിക്കാട്ടി കെപിസിസി രാഷ്ട്രീയകാര്യ സമിതിയില്നിന്നും രാജിവച്ച മുതിര്ന്ന നേതാവ് വി.എം. സുധീരനെ തള്ളി പാര്ട്ടി സംസ്ഥാന അധ്യക്ഷന് കെ. സുധാകരന്. നേതൃത്വത്തിന് പിഴവില്ലെന്നും അദ്ദേഹം പറഞ്ഞു. സുധീരന്റെ പരാതി എന്തെന്ന് അറിയില്ല. അദ്ദേഹത്തിന്റെ രാജിക്കത്തില് എന്താണ് എഴുതിയതെന്ന് വായിച്ച് പറയാം. സുധീരനുമായി ഫോണില് സംസാരിച്ചെങ്കിലും കാരണം വ്യക്തമാക്കിയില്ലെന്നും തങ്ങളുടെ പിഴവ് കൊണ്ടാണ് സുധീരന് രാജിവച്ചതെന്ന് കരുതുന്നില്ലെന്നും സുധാകരന് പറഞ്ഞു.പാര്ട്ടിയില് കൂടിയാലോചന നടത്താറുണ്ടെങ്കിലും പലരും എത്താറില്ല. മുതിര്ന്ന നേതാക്കളെ വിളിച്ചാലും പ്രതികരിക്കുന്നില്ല. ആരെയും ഒഴിവാക്കുന്നില്ലെന്നും സുധാകരന് കൂട്ടിച്ചേര്ത്തു. പുതിയ നേതൃത്വത്തിനെതിരെ വിമര്ശനം ഉന്നയിച്ചാണ് സുധീരന് രാജിവച്ചത്. വെള്ളിയാഴ്ച രാത്രിയാണ് സുധീരന് സുധാകരന് രാജികത്ത് കൈമാറിയത്. രാഷ്ട്രീയകാര്യസമിതി നോക്കുകുത്തിയായെന്നും സുധീരന് പരാതി ഉന്നയിച്ചു. പാര്ട്ടിയില് വേണ്ടത്ര കൂടിയാലോചന നടക്കുന്നില്ല. കെപിസിസി പുനഃസംഘടനയുമായി ബന്ധപ്പെട്ട് താനുമായി കൂടിയാലോചന ഉണ്ടായില്ല. പുതിയ നേതൃത്വം വന്നശേഷം തീരുമാനങ്ങള് ഏകപക്ഷീയമാണെന്നുമാണ് സുധീരന്റെ പരാതി.